Moordverdagte in hegtenis ná skietery met polisie(Argieffoto: Marcus Trapp/pixabay) ŉ Man is ná ŉ skietery met die polisie in KwaZulu-Natal aangekeer. Hy is gesoek in die verband met die moord op vier taxipassasiers wat Sondag by Cacaneni, naby Ekombe, doodgeskiet is. Nog ŉ passasier is gewond. Altesaam 13 mense was in die taxi. Kol. Thembeka Mbele, polisiewoordvoerder, het gesê die polisie het Sondag leidrade opgevolg oor die verdagtes wat vermoedelik by dié skietery betrokke was. Hulle voertuig is in Babanango opgemerk. “Terwyl hulle die verdagtes genader het, is die polisie deur ŉ koeëlreën begroet en ŉ skietery het uitgebreek. Tydens die skietery het die polisie ŉ 40-jarige verdagte aangekeer,” het Mbele gesê. “Die verdagte was in besit van ŉ onwettige vuurwapen en ammunisie.” Volgens Mbele het die polisie ook beslag gelê op die voertuig. Twee ander verdagtes is steeds op vrye voet. Die man wat in hegtenis geneem is, verskyn na verwagting later vandag in die Babanango-landdroshof op aanklagte van die onwettige besit van ŉ vuurwapen en ammunisie, asook moord en poging tot moord. Die KwaZulu-Natalse polisiehoof, lt.genl. Khombinkosi Jula, het die ondersoekspan vir die spoedige inhegtenisnemings geloof. “Ek is vol vertroue dat die ander verdagtes binnekort aangekeer sal word.”